ოუშენის რვა მეგობარი
„ოუშენის რვა მეგობარი“ (ინგლ. Ocean's 8) — 2018 წლის ამერიკული კომედიური კრიმინალური ფილმი, რომლის რეჟისორია გერი როსი, სცენარსიტები არიან ოლივია მილჩი და გერი როსი, ხოლო პროდიუსერები — სტივენ სოდერბერგი და სიუზენ ეკინზი, დისტრიბუცია გაუწია Warner Bros. Pictures-მა. ეს არის სტივენ სოდერბერგის 2001 წლის ფილმის „ოუშენის თერთმეტი მეგობარი“ სპინოფი, სადაც მონაწილეობენ: სანდრა ბულოკი, კეიტ ბლანშეტი, ენ ჰეთეუეი, მინდი კალინგი, სარა პოლსონი, კავაფინა, რიანა და ჰელენა ბონემ კარტერი. ფილმის სიუჟეტი ვითარდება ქალთა ჯგუფის გარშემო, რომელიც, დები ოუშენის მეთაურობით (დენი ოუშენის და), გეგმავს 150 მილიონი დოლარის ღირებულების სამკაულის მოპარვას მეტროპოლიტენის ხელოვნების მუზეუმიდან. „ოუშენის ცამეტი მეგობრის“ გამოსვლის შემდეგ 2007 წელს, სოდერბერგმა განაცხადა, რომ იგი არ გეგმავდა მეოთხე ფილმის გადაღებას. მიუხედავად ამისა, 2015 წელს დაანონსდა რიგით მეოთხე ფილმი სერიიდან. გადაღებები მიმდინარეობდა 2016 წლის 25 ოქტომბრიდან 2017 წლამდე მანჰეტენის ტერიტორიის გარშემო. ფილმის პრემიერა გაიმართა 2018 წლის 5 ივნისს Alice Tully Hall-ში, ნიუ-იორკში. აშშ-ის თეატრებში გამოვიდა პრემიერიდან სამი დღის შემდეგ. ფილმს წილად ხვდა დადებითი შეფასებები კინოკრიტიკოსებისგან. იგი აგრეთვე წარმატებული აღმოჩნდა კომერციულადაც, რომლის შემოსავალმა 297.7 მილიონი აშშ დოლარი შეადგინა. საერთო განხილვების საიტ Rotten Tomatoes-ზე მისი საერთო რეიტინგია 69% (323 მიმოხილვაზე დაყრდნობით). 2018 წლის 11 სექტემბერს ფილმი გამოვიდა DVD, Blu-ray და 4K UHD ფორმატებში.